b'\n_START_ARTICLE_\nAbu Muslim Khorasani\n_START_PARAGRAPH_\nAbu Muslim Abd al-Rahman ibn Muslim al-Khorasani, usein pelk\xc3\xa4st\xc3\xa4\xc3\xa4n Abu Muslim (pers. \xe2\x80\x8f \xd8\xa7\xd8\xa8\xd9\x88 \xd9\x85\xd8\xb3\xd9\x84\xd9\x85 \xd8\xae\xd8\xb1\xd8\xa7\xd8\xb3\xd8\xa7\xd9\x86\xd9\x89\xe2\x80\x8e n. 700 Balkh, Khorasan - 755 Al Madain, nyk. Irak) oli abbasidikenraali, joka johti Abbasidien vallankumousta Umaijadien dynastiaa vastaan._NEWLINE_Abu Muslim syntyi nykyisen Afganistanin alueella olleessa Balkhin kaupungissa. H\xc3\xa4n kasvoi Irakin Kufassa. Tavattuaan abbasidien imaamin Ibrahim ibn Muhammadin Mekassa h\xc3\xa4nest\xc3\xa4 tuli heid\xc3\xa4n tukijansa. Abu Muslimille tarjoutui tilaisuus tarkkailla konfliktin syntymist\xc3\xa4, kun Kufassa nousi kapina 736.\n_START_SECTION_\nVallankumous\n_START_PARAGRAPH_\nOpista oli hy\xc3\xb6ty\xc3\xa4, kun umaijadikalifi Hisham ibn Abd al-Malik kuoli vuonna 743. T\xc3\xa4ll\xc3\xb6in abbasidit l\xc3\xa4hettiv\xc3\xa4t Abu Muslimin Khorasaniin levitt\xc3\xa4m\xc3\xa4\xc3\xa4n propagandaa. H\xc3\xa4n sai aikaiseksi kansannousun, joka alkoi Id al-Fitrin p\xc3\xa4iv\xc3\xa4n\xc3\xa4 15. kes\xc3\xa4kuuta 747. T\xc3\xa4ll\xc3\xb6in Abu Muslim heilutti vallankumoukselle omistettuja mustia lippuja. H\xc3\xa4n valtasi Mervin kapina-armeijansa avulla. H\xc3\xa4nest\xc3\xa4 toimi k\xc3\xa4yt\xc3\xa4nn\xc3\xb6ss\xc3\xa4 Khorasanin kuvern\xc3\xb6\xc3\xb6rin\xc3\xa4 ja sai arvostusta sotap\xc3\xa4\xc3\xa4llikk\xc3\xb6n\xc3\xa4 kukistettuaan talonpoikaiskapinan Bihafaridissa. Abbasidijohtaja Abu al-Abbas julisti itsens\xc3\xa4 kalifiksi 748. Vuonna 750 Abu Muslim nimitettiin abbasidiarmeijan p\xc3\xa4\xc3\xa4llik\xc3\xb6ksi ja h\xc3\xa4n voitti umaijadit Zabin taistelussa. Samana vuonna h\xc3\xa4nen joukkonsa valtasivat umaijadikalifaatin p\xc3\xa4\xc3\xa4kaupungin Damaskoksen. Viimeinen naula arkkuun oli umaijadikalifi Merwan II:n salamurha Egyptiss\xc3\xa4. Abbasidien dynastia syntyi ja Abu Muslim oli ollut keskeinen my\xc3\xb6t\xc3\xa4vaikuttaja vallankumouksessa. H\xc3\xa4nen maineensa sotilasjohtajana sek\xc3\xa4 muita uskontoja kuten \xc5\xa1iioja, sunneja, zarathustralaisia, juutalaisia ja kristittyj\xc3\xa4 kohtaan osoittama sovinnollinen politiikkansa nostivat h\xc3\xa4net eritt\xc3\xa4in suosituksi kansan keskuudessa.\n_START_SECTION_\nVallankumous sy\xc3\xb6 lapsensa\n_START_PARAGRAPH_\nAbu Muslimin suosio hermostutti uutta kalifia. Kun Abu al-Abbas kutsui h\xc3\xa4net Irakiin h\xc3\xa4n m\xc3\xa4\xc3\xa4r\xc3\xa4si Abu Muslimin saattueen enimm\xc3\xa4ism\xc3\xa4\xc3\xa4r\xc3\xa4ksi 500 miest\xc3\xa4. Kalifin veli Abu al-Mansur kehotti Abu al-Abbasia tapattamaan Abu Muslimin, joka puolestaan suhtautui al-Mansuriin halveksuen. Lis\xc3\xa4ksi vallankumouskenraali odotti kalifilta arvonsa mukaista palkintoa._NEWLINE_Kalifi Abu al-Abbas kuoli 754. H\xc3\xa4nen veljens\xc3\xa4 Abu al-Mansur nousi seuraajaksi. Kun tuoreen kalifin set\xc3\xa4 Abdullah ibn Ali nosti oman kapinansa sai Abu Muslim teht\xc3\xa4v\xc3\xa4kseen tukahduttaa sen. H\xc3\xa4n suoritti teht\xc3\xa4v\xc3\xa4ns\xc3\xa4 voittoisasti ja luovutti vangitsemansa Abdullah ibn Alin al-Mansurille. Kapinajohtaja teloitettiin. al-Mansur l\xc3\xa4hetti virkamiehen suorittamaan inventaariota sotasaaliista. T\xc3\xa4m\xc3\xa4 heikensi Abu Muslimin v\xc3\xa4lej\xc3\xa4 kalifiin, kuten my\xc3\xb6s sekin, ett\xc3\xa4 al-Mansur nimitti h\xc3\xa4net toisarvoiseen teht\xc3\xa4v\xc3\xa4\xc3\xa4n Syyrian ja Egyptin kuvern\xc3\xb6\xc3\xb6riksi vastoin luvattua Khorasanin kuvern\xc3\xb6\xc3\xb6rin virkaa. Abu Muslimin ja al-Mansurin v\xc3\xa4linen kirjeenvaihto oli entist\xc3\xa4 vihamielisemp\xc3\xa4\xc3\xa4. Abu Muslim uskoi, ett\xc3\xa4 h\xc3\xa4net murhattaisiin mik\xc3\xa4li h\xc3\xa4n vierailisi kalifin luona._NEWLINE_Yll\xc3\xa4tt\xc3\xa4en h\xc3\xa4n p\xc3\xa4\xc3\xa4tti hyv\xc3\xa4ksy\xc3\xa4 al-Mansurin kutsun neuvotteluun. Vuonna 755 Abu Muslim matkusti Al Madainiin, Irakiin. Kalifi esitti useita valituksia Abu Muslimista, joka puolestaan muistutti vastapuolta h\xc3\xa4nen tekemist\xc3\xa4 palveluksistaan vallankumouksen aikana. Kesken kokouksen al-Mansur antoi merkin vartijoille, jotka surmasivat Abu Muslimin. H\xc3\xa4nen ruumiinsa heitettiin Tigrisiin ja h\xc3\xa4nen komentajansa lahjottiin hiljaisiksi._NEWLINE_Uutinen kuitenkin levisi. Abu Muslimin murhaan suhtautuivat vihamielisimmin Khorasanin asukkaat. Seurauksena oli useita kapinoita ja monet kapinajohtajista v\xc3\xa4ittiv\xc3\xa4t Abu Muslimin el\xc3\xa4v\xc3\xa4n.'